ALAPSZABÁLY

I.

ÁLTALÁNOS RENDELKEZÉSEK

I.1. Az egyesület neve:

**Mindszentgodisa és Környezetének Szabadidős Sportegyesülete**

I.2. Az egyesület székhelye:

7391 Mindszentgodisa, Kossuth L. u. 67.

I.3. Az egyesület célja és feladatai:

Az egyesület célja a mindszentgodisai lakosság és a környező települések lakóinak szabadidős és sportolási igényeinek és lehetőségeinek szervezése, az önkormányzat, a vállalkozók és a lakosság anyagi segítségével. Az egyesület célja és feladata emellett a mindszentgodisai és környező települések lakossága szabadidejének hasznos eltöltése érdekében végzett közösségi és kulturális feladatok ellátása, ehhez kapcsolódó programok és rendezvények szervezése, valamint közösségi és kulturális célú létesítmények, épületek üzemeltetése önállóan, vagy az önkormányzat és egyéb civil szervezetek szakmai és anyagi támogatásával.

II.

AZ EGYESÜLET TAGJAI

II.1. Az egyesület tagjává válhat bármely természetes személy, jogi személy, jogi személyiséggel nem rendelkező szervezet.

II.2. Az egyesület tagjává az válik, aki/amely:

* írásban nyilatkozik a belépési szándékáról,
* elfogadja az egyesület céljait és alapszabályát,
* a létesítő okirat alapján az egyesület tagjait terhelő kötelezettségek teljesítését vállalja.

II.3. A belépési kérelem elfogadásáról az elnökség határoz.

II.4. A tagokról az elnökség nyilvántartást vezet.

III.

A TAGSÁGI JOGVISZONY MEGSZŰNÉSE

III.1. A tagság megszűnik:

* a tag kilépésével,
* kizárással,
* törléssel,
* a tag halála esetén,
* jogutód nélküli megszűnése esetén.

III.2. A tagnak a kilépésről írásban kell nyilatkoznia. A kilépésről szóló nyilatkozatot az elnöknek kell megküldeni. A tagsági viszony a kilépésről szóló nyilatkozat egyesület általi átvételének napján szűnik meg.

III.3. A tagot a tagnyilvántartásból az egyesület tagjai közül tagdíjhátralék miatt akkor kell törölni, ha az elnökség azt megelőzően írásban, igazolható módon felhívta a tagot a tagdíjhátralék megfizetésére és a fizetési határidő eredménytelenül telt el.

Az elnökség törlést elrendelő határozatát az elnöknek közölnie kell a taggal.

Ha a tagdíj meg nem fizetése miatt a tagot az egyesület tagjai közül törli, tagsága az egyesületben megszűnik.

III.4. Az elnökség bármely egyesületi tag vagy egyesületi szerv kezdeményezésére kizárhatja az egyesületből azt a tagot, aki:

* jogszabályt, az egyesület alapszabályát, közgyűlési határozatát súlyosan vagy ismételten sértő magatartást tanúsít,
* az egyesület érdekeit súlyosan sértő cselekményt követ el,
* akinek magatartása veszélyezteti az egyesület jó hírnevét.

A tag kizárásáról az elnökség dönt.

A kizárás szándékáról a tagot az elnökség a kizárás tárgyában döntő ülés megtartása előtt legalább 15 nappal – igazolható módon - írásban értesíteni köteles. Az értesítésben meg kell jelölni a kizárás okát és tájékoztatni kell a tagot a védekezés lehetőségéről.

A tag kizárását kimondó határozatot írásba kell foglalni és indokolással kell ellátni; az indokolásnak tartalmaznia kell a kizárás alapjául szolgáló tényeket és bizonyítékokat, továbbá a jogorvoslati lehetőségről való tájékoztatást. A kizáró határozatot a taggal közölni kell.

Az elnökség határozatával szemben a kizárt tag, annak kézhezvételétől számított 15 napon belül a Közgyűlés irányában jogorvoslattal élhet. A Közgyűlés a jogorvoslattal megtámadott elnökségi határozat tárgyában, annak bejelentésétől számított 30 napon belül köteles dönteni.

Az elnökségi döntés felülvizsgálata kérdésében a Közgyűlés egyszerű szótöbbséggel határoz. A közgyűlés határozatát a kizárt tag - a tudomására jutástól számított 30 napon belül – annak jogszabálysértő jellegére hivatkozva a bíróság előtt megtámadhatja.

IV.

A TAGOK JOGAI

IV.1. Az egyesület tagja:

* részt vehet az egyesület közgyűlésén,
* szavazhat a közgyűlésen,
* az egyesület bármely tisztségére – ha a törvényben foglalt feltételeknek eleget tesz – választható,
* a közgyűlés napirendjére, napirendi pontjára javaslatot tehet,
* a közgyűlésen felszólalhat, kérdéseket tehet fel, javaslatokat és észrevételeket tehet,
* jogosult igénybe venni az egyesületnek a tagok részére biztosított szolgáltatásait.

V.

A TAGOK KÖTELEZETTSÉGEI

V.1. Az egyesület tagja köteles:

- tagdíjat fizetni,

- betartani az alapszabály rendelkezéseit,

- betartani a közgyűlés határozatait,

- betartani az elnökség határozatait,

- az egyesület tagja nem veszélyeztetheti az egyesület céljának megvalósítását és az egyesület tevékenységét.

V.2. A tagdíj összegét a közgyűlés állapítja meg.

V.3. A tagdíjat előre, minden hónap 15-ig kell megfizetni. A tag jogosult több havi díjat egy összegben megfizetni.

VI.

AZ EGYESÜLET SZERVEZETE

**VI.1. Az egyesület legfőbb döntéshozó szerve a közgyűlés, amely az egyesület tagjaiból áll.**

VI.1.2. A közgyűlés kizárólagos hatáskörébe tartozik:

* döntés az alapszabály elfogadásáról,
* döntés az alapszabály módosításáról,
* döntés az egyesület megszűnéséről, más egyesülettel való egyesülésről és szétválásról,
* döntés az ügyintéző és képviseleti szerv tagjainak megválasztásáról és visszahívásáról,
* döntés az egyesülési jogról, a közhasznú jogállásról, a civil szervezetek működéséről és támogatásáról szóló törvényben meghatározott beszámoló elfogadásáról,
* döntés a tagdíj összegének és esedékességének a megállapításáról,
* döntés az éves beszámoló – ezen belül az ügyvezetésnek az egyesület vagyoni helyzetéről szóló jelentésnek – az elfogadásáról,
* az egyesület éves költségvetésének elfogadása,
* a vezető tisztségviselők feletti munkáltatói jogok gyakorlása, ha a vezető tisztségviselő az egyesülettel munkaviszonyban áll,
* olyan szerződés megkötésének jóváhagyása, amelyet az egyesület saját tagjával, vezető tisztségviselőjével vagy ezek hozzátartozójával köt,
* a jelenlegi és korábbi egyesületi tagok, a vezető tisztségviselők, és más egyesületi szervek tagjai elleni kártérítési igények érvényesítéséről való döntés,
* a végelszámoló kijelölése.

VI.1.3. A közgyűlés összehívása:

A közgyűlést évente legalább egyszer az elnökség hívja össze.

A meghívót a közgyűlés kezdő napját 15 nappal megelőzően kell a tagoknak megküldeni.

Biztosítani kell, hogy a meghívó kiküldését megelőzően az egyesület tagjai a közgyűlés napirendi pontjára javaslatot tehessenek.

A közgyűlést igazolható módon, a helyszín megjelölésével és a napirend közlésével kell összehívni.

A közgyűlés csak olyan kérdést tárgyalhat meg, amely a közgyűlés meghívójában szerepel.

A közgyűlést az egyesület székhelyén kell megtartani.

VI.1.4. A közgyűlés össze kell hívni:

* ha az egyesület vagyona az esedékes tartozásokat nem fedezi,
* az egyesület előre láthatólag nem lesz képes a tartozásokat az esedékességkor teljesíteni,
* az egyesület céljainak elérése veszélybe került,
* az egyesület tagjainak legalább egytizede az ok és a cél megjelölésével kéri.

VI.1.5. A közgyűlés határozatképessége:

A közgyűlés akkor határozatképes, ha azon az egyesület tagjainak több mint a fele részt vesz.

A közgyűlés a döntéseit a jelenlévő tagok szótöbbségével, nyílt szavazással hozza.

A közgyűlés titkosan, írásbeli szavazással dönt az elnökség tagjainak megválasztásáról.

Az elnökség tagját csak akkor lehet visszahívni, ha az új elnökségi tagot megnevezik. A két kérdésről (visszahívásról és az új tag megválasztásáról) egyszerre kell határozni.

A közgyűlés levezető elnököt, jegyzőkönyvvezetőt és a jegyzőkönyvet hitelesítő két tagot megválasztja.

A közgyűlésről jegyzőkönyvet kell készíteni és a döntéseit határozatba kell foglalni.

A határozatokat a határozatok tárában kell nyilvántartani vagy az azokat tartalmazó jegyzőkönyveket kell őrizni.

VI.1.6. Megismételt közgyűlés:

Megismételt közgyűlést akkor lehet tartani, ha a közgyűlés nem volt határozatképes.

A megismételt közgyűlés a részvevők számától függetlenül, az eredeti meghívóban rögzített napirendi pontok tekintetében akkor határozatképes, ha a távolmaradás jogkövetkezményeit, a megismételt közgyűlés helyét és idejét a meghívó tartalmazza.

A megismételt közgyűlést az eredeti közgyűlési meghívóban az eredeti közgyűlés napjára lehet összehívni.

Az egyesület más egyesülettel való egyesüléséről, szétválásáról és megszűnéséről csak akkor határozhat, ha azon a tagok több mint fele részt vesz.

**VI.2 Az elnökség:**

Az egyesület ügyvezető szerve az elnökség, amely hét tagból áll: elnök, elnökhelyettes, titkár és a közgyűlés által választott 4 fő elnökségi tag.

Az elnökségi tagok megbízatása négy (4) évre szól.

Az elnökség tagjává az választható, aki a törvényben előírt feltételeket teljesíti, és nem esik kizáró ok hatálya alá.

Az elnökségi tagság megszűnése:

* tisztségről való lemondással,
* visszahívással,
* az egyesületi tagsági jogviszony megszűnésével,
* törvényben meghatározott ok bekövetkeztével.

A tisztségről történő lemondást az elnökség ülésén kell bejelenteni és jegyzőkönyvben rögzíteni vagy írásban, igazolható módon kell közölni az elnökkel.

Ha az elnökség tagjai közül a tagok valamelyikének elnökségi tagsága – annak lejártát megelőzően – megszűnik, az újonnan megválasztott tag megbízatása az eredetileg megválasztott tag megbízatási idejének hátralévő időtartamára szól.

VI.2.1 Az elnökség feladatai, döntési rendje:

Az elnökség hatáskörébe tartozik mindazon ügyek intézése, amely nem tartozik a közgyűlés vagy az elnök hatáskörébe, különösen:

*-* az egyesület napi ügyeinek vitele, az ügyvezetés hatáskörébe tartozó ügyekben a döntések meghozatala;

*-* a beszámolók előkészítése és azoknak a közgyűlés elé terjesztése;

*-* az éves költségvetés elkészítése és annak a közgyűlés elé terjesztése;

*-* az egyesületi vagyon kezelése, a vagyon felhasználására és befektetésére vonatkozó, a közgyűlés hatáskörébe nem tartozó döntések meghozatala és végrehajtása;

*-* az egyesület jogszabály és az alapszabály szerinti szervei megalakításának és a tisztségviselők megválasztatásának előkészítése;

*-* a közgyűlés összehívása, a tagság és az egyesület szerveinek értesítése;

*-* az összehívott közgyűlés napirendi pontjainak meghatározása;

*-* részvétel a közgyűlésen és válaszadás az egyesülettel kapcsolatos kérdésekre;

*-* a tagság nyilvántartása;

*-* az egyesület határozatainak, szervezeti okiratainak és egyéb könyveinek vezetése;

*-* az egyesület működésével kapcsolatos iratok megőrzése;

*-* az egyesületet érintő megszűnési ok fennállásának mindenkori vizsgálata és annak bekövetkezte esetén az e törvényben előírt intézkedések megtétele; és

*-* az alapszabály felhatalmazása alapján a tag felvételéről való döntés.

Az elnökség határozatképes, ha azon a tagok több mint a fele részt vesz.

Az elnökség a határozatait a jelenlévő tagok szótöbbségével, nyílt szavazással hozza.

Az elnökség üléseiről jegyzőkönyvet kell készíteni, amelyet a jelenlévő elnökségi tagok aláírnak.

Az elnökség a döntéseiről határozatot hoz.

Az elnökség a tevékenységéről éves beszámolót készít és azt a közgyűlés elé terjeszti.

**VI.3. Az elnök feladatai:**

Az elnök köteles az elnökség ülését szükség esetén, de félévente legalább egyszer összehívni, illetve ha olyan kérdésben szükséges döntést hozni, amely az elnökség hatáskörébe tartozik. Az elnökség üléseit írásban, igazolható módon kell összehívni.

Ha az elnök megbízatása bármely okból megszűnik, az elnökséget bármely elnökségi tag összehívhatja.

Az elnök feladata különösen:

* képviseli az egyesületet,
* kezeli az egyesület pénzeszközeit, ennek keretében utalványozási jogkört gyakorol,
* vezeti a közgyűlés és elnökség üléseit,
* intézkedik a hatáskörébe utalt ügyekben,
* irányítja és ellenőrzi a közgyűlés és az elnökség által hozott határozatok végrehajtását,
* kapcsolatot tart más civil szervezetekkel.

Az elnököt akadályoztatása esetén az elnökhelyettes helyettesíti.

Az egyesületet az elnök önállóan képviseli.

**VI.4. A titkár:**

* naprakészen vezeti az egyesület tagnyilvántartását,
* ellátja az egyesület adminisztrációs feladatait,
* naprakészen vezeti az egyesület pénztárát.

VII.

AZ EGYESÜLET VAGYONA, GAZDÁLKODÁSA

VII.1. Az egyesület a tartozásaiért a saját vagyonával felel. A tagok – a tagdíj megfizetésén túl – az egyesület tartozásaiért saját vagyonukkal nem felelnek.

VII.2. Az egyesület bevételei:

- tagdíj,

- gazdasági-vállalkozási tevékenységből (szolgáltatás nyújtásából) származó bevétel;

- a költségvetési támogatás:

- a pályázat útján, valamint egyedi döntéssel kapott költségvetési támogatás;

*-* az Európai Unió strukturális alapjaiból, illetve a Kohéziós Alapból származó, a költségvetésből juttatott támogatás;

*-* az Európai Unió költségvetéséből vagy más államtól, nemzetközi szervezettől származó támogatás;

*-* a személyi jövedelemadó meghatározott részének az adózó rendelkezése szerint kiutalt összege;

*-* az államháztartás alrendszereiből közszolgáltatási szerződés ellenértékeként szerzett bevétel;

*-* más szervezettől, illetve magánszemélytől kapott adomány;

*-* befektetési tevékenységből származó bevétel;

*-* az előző pontok alá nem tartozó egyéb bevétel.

VII.3. A civil szervezet költségei, ráfordításai (kiadásai):

*-* alapcél szerinti tevékenységhez közvetlenül kapcsolódó költségek;

*-* gazdasági vállalkozási tevékenységhez (szolgáltatás nyújtásához) közvetlenül kapcsolódó költségek;

*-* a civil szervezet szerveinek, szervezetének működési költségei (ideértve az adminisztráció költségeit és az egyéb felmerült közvetett költségeket), valamint

- több tevékenységhez használt immateriális javak és tárgyi eszközök értékcsökkenési leírása;

*-* az előző pontok alá nem tartozó egyéb költség.

VII.4. Az egyesületi tagdíj mértékét az elnökség javaslatára a közgyűlés határozza meg.

VII.5. Az egyesület éves költségvetés alapján gazdálkodik.

VII.6. Az egyesület az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvényben meghatározott beszámolóját az elnök készíti el és azt a közgyűlés fogadja el.

VII.7. Az egyesület célja megvalósítása érdekében nonprofit, kiegészítő jelleggel gazdasági-vállalkozási tevékenységet végezhet.

VII.8. Az egyesület bankszámlája feletti rendelkezési jogot az egyesület elnöke és elnökhelyettese együttesen, vagy az egyesület elnöke és titkára együttesen illetve az elnök akadályoztatása esetén az egyesület elnökhelyettese és titkára együttesen gyakorolja.

VIII.

AZ EGYESÜLET SZAKOSZTÁLYAI

VIII.1. Az egyesületen belül egyes sporttevékenység gyakorlására, illetve annak szervezésére szakosztályok hozhatók létre. A szakosztályok az egyesület önállósással nem rendelkező egységei.

VIII.2. A létrehozott szakosztályok felsorolását az alapszabály tartalmazza. Az egyesületben öt szakosztály működik:

* labdarúgó szakosztály
* lovas szakosztály
* asztalitenisz szakosztály
* sakk szakosztály
* testkultúra szakosztály

VIII.3. A szakosztályok munkáját a szakosztályvezetők irányítják. A szakosztályvezetőket a közgyűlés választja. A szakosztályvezetők tanácskozási joggal részt vehetnek az elnökség munkájában.

VIII.4. A vonatkozó jogszabályok és az egyesület alapszabályának figyelembevételével a szakosztályok külön működési szabályzatot készíthetnek, mely alapján végzik a feladataikat. A működési szabályzatot, mely nem lehet ellentétes az alapszabállyal az egyesület elnöksége fogadja el.

IX.

EGYÉB RENDELKEZÉSEK

IX.1. Az alapszabályban nem szabályozott kérdésekben a Polgári Törvénykönyvről szóló 2013. évi V. törvény és az egyesülési jogról, a közhasznú jogállásról valamint a civil szervezetek működéséről és támogatásáról szóló 2011. évi CLXXV. törvény rendelkezései az irányadók.

IX.2. Az egyesület közvetlen politikai tevékenységet nem folytat, szervezete pártoktól független és azoknak anyagi támogatást nem nyújt.

Pécs, 2014. május 15.

Diószegi Antal

elnök

Ellenjegyzem:

Pécs, 2014. május 15.

*Záradék: A jelen egységes szerkezetbe foglalt Alapszabályt a közgyűlés a 2014. május 15-én tartott ülésén fogadta el. Alulírott kijelentem, hogy a jelen egységes szerkezetbe foglalt Alapszabály szövege mindenben megegyezik a 2014. május 15-én tartott közgyűlésen elfogadott tartalommal.*